รัฐบาลไทย-ข่าวทำเนียบรัฐบาล-รมว.ศธ.เปิดงาน "เดินหน้า สกสค." ครั้งที่ 1
วันอังคารที่ 12 กุมภาพันธ์ 2562
รมว.ศธ.เปิดงาน "เดินหน้า สกสค." ครั้งที่ 1
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานพิธีเปิดงาน "เดินหน้า สกสค." ครั้งที่ 1 เมื่อวันจันทร์ที่ 11 กุมภาพันธ์ 2562 ณ หอประชุมคุรุสภา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานพิธีเปิดงาน "เดินหน้า สกสค." ครั้งที่ 1 เมื่อวันจันทร์ที่ 11 กุมภาพันธ์ 2562ณ หอประชุมคุรุสภาโดยมี พล.อ.โกศล ประทุมชาติ ที่ปรึกษารัฐมนตรีว่าการกระทรวงศึกษาธิการ, นายการุณ สกุลประดิษฐ์ ปลัดกระทรวงศึกษาธิการ, นายสุภัทร จําปาทอง เลขาธิการสภาการศึกษา, นายณรงค์ แผ้วพลสง ผู้ตรวจราชการกระทรวงศึกษาธิการ,น.ส.อุษณีย์ ธโนศวรรย์ เลขาธิการ ก.ค.ศ.,ผู้บริหารกระทรวงศึกษาธิการ ข้าราชการ ครู และบุคลากรทางการศึกษา เข้าร่วมงานจํานวนมาก
รมว.ศึกษาธิการกล่าวแสดงความชื่นชมการทํางานของสํานักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ในช่วงเวลา 3 เดือนที่ผ่านมา ซึ่งถือว่ามีความก้าวหน้าและช่วยแก้ไขปัญหาต่าง ๆ เป็นไปในทิศทางที่ดีขึ้นอย่างรวดเร็ว เช่นเดียวกับกระทรวงศึกษาธิการในยุคนี้ที่สามารถสะสางการทุจริตคอร์รัปชั่นมีความก้าวหน้าและอยู่ในขั้นตอนของกฎหมายหลายคดี
รวมทั้งการแก้ไขปัญหาหนี้สินครู ที่ได้หารือร่วมกับธนาคารออมสิน ทําให้ทราบว่าธนาคารมีหนี้ที่ไม่ก่อให้เกิดรายได้ (NPL) จํานวน 18% จากหนี้สินครูกว่า 5 แสนล้านบาทประกอบกับในอดีต สกสค. หักเงิน 0.5-1% ในโครงการฌาปนกิจสงเคราะห์ช่วยเพื่อนครูและบุคลากรทางการศึกษา (ช.พ.ค.) และโครงการฌาปนกิจสงเคราะห์ช่วยเพื่อนครูและบุคลากรทางการศึกษาในกรณีคู่สมรสถึงแก่กรรม (ช.พ.ส.) เข้ากองทุนสนับสนุนพิเศษ ช.พ.ค. พร้อมมีข้อตกลงว่า หากผู้กู้ไม่ชําระเงินติดต่อกันต่อเนื่อง 3 เดือน เพื่อไม่ให้ธนาคารมีหนี้ NPL ธนาคารสามารถหักเงินส่วนนี้คืนจนกว่าจะมีหนี้สะสมติดกันทําให้ธนาคารต้องหักเงินไปกว่า 1 หมื่นล้านบาท เมื่อนั้นธนาคารออมสินจึงจะทยอยคืน
ซึ่งการเจรจาเพื่อขอให้ธนาคารออมสินยกเลิกการหักเงินส่วนต่างของดอกเบี้ย 0.5-1% ในโครงการ ช.พ.ค.และ ช.พ.ส. ก็ประสบความสําเร็จโดยจะนําเงินส่วนนี้คืนให้แก่ครูที่มีวินัยทางการเงินดี เพื่อช่วยลดอัตราดอกเบี้ยขณะนี้มีครูได้รับประโยชน์แล้วกว่า 3.9 แสนคน และทําให้ NPL ลดลงจาก 18% เหลือเพียง 0.5% เท่านั้นทั้งนี้ธนาคารจะไม่คืนไม่ได้ มิฉะนั้นธนาคารจะล้มและกระทรวงการคลังก็ต้องหาเงินมาช่วยเหลือ ดังนั้น ครูทั้งหลายจึงมีส่วนช่วยให้ธนาคารอยู่รอด
ในส่วนของการทําประกันชีวิตได้ขอให้ทบทวนรูปแบบที่เหมาะสมและดีขึ้นกว่าเดิม และหากนําเงินส่วนนี้กลับคืนมาได้จริง ก็จะมีงบประมาณในการพัฒนาสวัสดิการเพื่อช่วยวิชาชีพครูมากขึ้น จึงเชื่อว่า สกสค.ในยุคนี้มีศักยภาพในการบริหารจัดการงบประมาณและลงทุนอย่างรอบคอบ เพื่อนําผลกําไรมาช่วยบุคลากรทางวิชาชีพครูมากขึ้นอีกทางหนึ่ง
รมว.ศึกษาธิการกล่าวย้ําถึงการทํางานของ สกสค.ด้วยว่า ควรยึดหลักความโปร่งใสและไม่ใช้อํานาจเกินขอบเขต เพื่อพัฒนางานและแก้ไขปัญหาต่าง ๆ ให้ดีขึ้นกว่าที่ผ่านมา อาทิ การออกข้อบังคับเอง ระบบการเงินที่ไม่ชัดเจน หรือเรื่องอื่น ๆ ที่ไม่สามารถตรวจสอบได้ พร้อมได้ประสานขอความร่วมมือให้คณะกรรมการพัฒนาระบบราชการ (ก.พ.ร.) มาช่วยตรวจสอบเรื่องดังกล่าวต่อไป ทั้งนี้ ขอฝากคําสอนของพระนักปฏิบัติที่มีชื่อเสียงเกี่ยวกับการโกงว่า “ใครโกง ลูกหลานไม่เจริญ ทําให้ชีวิตจมลงทุกราย และเมื่อต้องจบชีวิตก็จะจบแบบไม่ดี”
โอกาสนี้ รมว.ศึกษาธิการได้มอบโล่แก่พระพรหมมังคลาจารย์ (ธงชัย ธมฺมธโช) ผู้ช่วยเจ้าอาวาสวัดไตรมิตรวิทยารามวรวิหาร กรุงเทพฯ ผู้มีคุณปการต่อการศึกษาชาติ พร้อมโล่สําหรับผู้บริจาคทรัพย์ให้โรงพยาบาลครู จํานวน6คน ได้แก่ 1) นายธีระศักดิ์ กําบรรณารักษ์ 2) นายพิทยา มหิทธิวาณิชชา 3) นายโชติ แสงรัตนกุล 4) นางสาวศศิธร เอี่ยมแก้ว 5) นพ.บุญชัย อิศราพิสิษฐ์ และ 6) นางสุณี พิทยาอิสรกุล และรางวัลผู้ที่ประสบความสําเร็จจากโครงการเงินกู้ ช.พ.ค.ใน 4 ภูมิภาค ได้แก่ ภาคเหนือ : นางพิมพ์รัตน์ วิลาชัย ครูชํานาญการพิเศษ โรงเรียนอนุบาลพะเยา จ.พะเยา จากครูสู่เจ้าของธุรกิจ, ภาคใต้ : นางเสาวลักษณ์ ทองย้อย ผู้อํานวยการกลุ่มส่งเสริมการศึกษาเอกชน สํานักงานศึกษาธิการจังหวัดตรัง สร้างรายได้จากอสังหาริมทรัพย์, ภาคกลาง : นายทรงเดช ขุนแท้ ศึกษานิเทศก์ชํานาญการพิเศษ อดีตข้าราชการครู ต่อยอดการเกษตรสู่เจ้าของกิจการ "บ้านสวนขนุนเดช" และภาคตะวันออกเฉียงเหนือ : นางกมลเนตร เพ็ชรกูล ครูชํานาญการพิเศษ โรงเรียนเชียงยืนวิทยาคม จ.มหาสารคาม สืบสานภูมิปัญญาท้องถิ่น "หัตกรรมบนแผ่นกระจก" เพื่อสร้างรายได้ และส่งต่อสู่เด็กเยาวชนรุ่นหลัง
นายอรรถพล ตรึกตรอง ผู้ตรวจราชการกระทรวงศึกษาธิการ ปฏิบัติหน้าที่เลขาธิการ สกสค.กล่าวถึงผลการดําเนินงานของ สกสค. ภายใต้แนวคิด"ซ่อมอดีต สร้างอนาคต"ในช่วงเวลา 3 เดือนที่ผ่านมา (ตั้งแต่วันที่ 9 ตุลาคม 2561) ได้จัดสวัสดิการและสวัสดิภาพครูและบุคลากรทางการศึกษาอย่างมีมาตรฐาน ภายใต้ยุทธศาสตร์การดําเนินงานภารกิจ 4 ด้าน ได้แก่ การปฏิรูปองค์กรสู่ความโปร่งใส การประสานความร่วมมือ ยกระดับคุณภาพการจัดสวัสดิการสวัสดิภาพมุ่งสู่คุณภาพการศึกษา การสร้างรายได้อย่างมั่นคง ดํารงการจัดสวัสดิการ และการเพิ่มคุณภาพการให้บริการหลากหลายสื่อนวัตกรรมทางการศึกษา
โดยมีผลการดําเนินงานที่มีความก้าวหน้าหลายส่วน อาทิ
การซ่อมอดีตด้วยวิสัยทัศน์และความมุ่งมั่นที่จะสะสางปัญหาอุปสรรคที่หมักหมมมานาน รวมทั้งสร้างภาพลักษณ์ใหม่ของ สกสค. ให้เป็นหน่วยงานระดับมาตรฐานที่ได้รับการยอมรับจากสาธารณชน
การสร้างอนาคตได้ระดมพลังจากทีมงานทั้งส่วนกลางและสํานักงาน สกสค.จังหวัด ทั้ง 77 จังหวัด เพื่อวางแผนดําเนินงานและเตรียมการพัฒนาการทํางานของ สกสค. เพื่อสร้างขวัญและกําลังใจให้ครูและบุคลากรทางการศึกษาหลายโครงการ อาทิ การให้บริการเหนือความคาดหมาย, การจัดตั้ง "ศูนย์พิทักษ์สวัสดิภาพครูไทย" เพื่อช่วยเหลือครูให้ปลอดภัยในชีวิตและทรัพย์สิน, การพัฒนาปรับปรุง "โรงพยาบาลครู" ให้เป็นโรงพยาบาลขนาดเล็ก แต่คุณภาพใหญ่ เตรียมเปิดให้บริการคลินิกนอกเวลา, การปรับปรุงการให้บริการหอพัก, การยกระดับการบริหารจัดการ ช.พ.ค. และ ช.พ.ส. และการสมัครเข้ารับรางวัลเลิศรัฐ ด้านการบริการที่เป็นเลิศ เป็นต้น
ทั้งนี้ การจัดงานเดินหน้า สกสค. ครั้งที่ 1 จัดขึ้นระหว่างวันที่ 11-12 กุมภาพันธ์ 2562 ณ บริเวณโดยรอบหอประชุมคุรุสภาและสํานักงาน สกสค. เพื่อแสดงผลงานและพัฒนาการของการจัดสวัสดิการและสวัสดิภาพให้แก่ครูและบุคลากรทางการศึกษา ตั้งแต่อดีตจนถึงปัจจุบัน โดยมีกิจกรรมสําคัญ อาทิ การมอบรางวัลผู้ทําคุณประโยชน์, การเสวนาเรื่อง การจัดสวัสดิการ สวัสดิภาพอย่างไร ให้ถูกใจครู, การทอล์กโชว์ โดยอาจารย์จตุพล ชมพูนิช การแสดงของนักเรียนและครู เป็นต้น
Written byนวรัตน์ รามสูต
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร